Su stendardu

“Ponimì su stendardu candu mi tramudas.”-Naràt a s’amiga, Angiulina.
Custus fueddus ddus ripitiat dogna tantu, ai custa amiga, de candu haiat cumprendiu chi fiat arribada s’ora sua.
Si boliat presentai a Deus cun su stendardu chi portaiat sempri in is processionis de sa Cida Santa; crediat aici de essi’ arricia cun prus riguardu. 
Fiat una pipia, candu sa biada de sa mama sua dd’hiat nau:”Angiulina, de oi, su stendardu pigaddu tui, deu no seu prus in forzas po fai’ custu traballu”.
Bisongiu de isciri chi is fillas femina de sa familia insoru teniant cust’antigu privilegiu chi ddis fiat stetiu cuncediu de s’Obispau, sa borta chi su nonnu de sa mama haiat salvau sa statua de Su Sarbadori, sa borta chi is Morus, hiant postu fogu a sa Cresia de bidda.
Custu impreu beniat passau de mama a filla po cantu essit durada s’erenzia insoru.
Angiulina si fiat sposada giovana meda no hait tentu fillas, ma sceti una cedda de mascus e cun issa, imoi, benit a fini’ s’antigu privilegiu ‘e su stendardu.
A morti sua infatis depit torrai’ a sa cresia e hat essiri s’Arretori a dezidiri a chini intregai su stendardu.
Angiulina hat peròu pensau in tempus, e s’est premunia. Infatis hat fatu fai’ a is mongias de clausura de Casteddu unu stendardu uguali a i cussu de Su Sarbadori po nd’iddu podi’ pigai cun issa a morti sua, e hat lassau a sa Cresia, cussu antigu.
In conca sua crediat prima de totus de scansai s’Inferru e su Purgatoriu puru, e de essi’, aici, arricia cun totu'is onoris, in su Paradisu.
Po issa su stendardu fiat comenti 'e unu documentu de “Libero ingresso”, sa crai po podi’ aberri’ su portali in su cali si passat po su restanti tempus de su mundu, ossiat po sempiri.
Ma s’amiga, a sa cali si fiat incumandada po ddi ponni' su stendardu a su momentu de dda cumponni', no dd’haiat agatau, custu stendardu, e issa ses depida presentai a Santu Perdu, cun su mucadori de seda colori de cafelati chi usaiat candu fadiat una abisita a calencuna persona de notu.
Ma, po Santu Perdu, Angiulina, fiat una comenti ‘e is aturus. Candu est arribau su turnu cosa sua hat controllau su libru de Is ominis e feminas de sa terra e: ...”Abeli, Agata, Ada...Angiulina...Sì, Angiulina Agus; fiuda, cun cincu fillus mascus. Berus?”
“Sissi, e femu circulina in sa Cresia de Santu Sarbadori, e mancai no porti su stendardu, no tengu curpa peruna, ca s’amiga mia, o s’ind’est scarescia o no dd’hat poziu agatai e m’hanti postu in su baulu aici comenti seu. Depiat biri arraza de stendardu bellu chi hemu fatu preparai de is mongias de clausura de Casteddu. Arrisparmiau a soddu a soddu cussu dinai...furau de buca a is pipius assumancus po cosa puru. Chissà ita fini hat’hai fatu su stendardu cosa mia. Imoi si ddu papant’ is topis, heis a biri”.
“Ma ita benit a essi’ custu stendardu? - dd’hat nau Santu Perdu - innoi contant is operas bonas e tui mi parit chi nd’has fatu medas. Bideus su registru ita narat: sposada a bint’annus, fiuda a trinta, lassada cun cincu pipius! Pesaus totu cun sacrificiu e in su timori de Deus. Famini, famini, maladias, traballandu dì e noti e senza tenni’ mancu forza. Beni, beni, filla mia, passa ca no c’est bisongiu ne de stendardu, ne de avemarias po tui; has patiu meda. Bai, bai ca Deus est abetandu po ti nai brava e po t’assegnai unu postu in sa prima fila propriu denantis a Issu. Nd’has a biri de genti torrandu asegus imoi.”
“Ma, e senza su stendardu, pozu passai su propriu e mi pozu seziri acanta de Issu? E candu si faint is processionis e chini ddu pigat su stendardu?”
“Innoi no c’est ne stendardu e ne processionis. Is processionis sunt acabadas, filla mia, e acabada est sa tribulia e su patiri cosa tua. Custu est logu po gosai. No has a tenni’ bisongiu de nisciunu stendardu ne de fai processionis. Balit solu su chi has fatu in terra. Bai, bai chi has a biri e chini t’est aspetandu. Bai chi c’est una grandu festa aprontada propriu po tui.”
“Festa? Po mei? Ma si no hapu portau e nemancu su stendardu! Comenti hiat essi’ una festa po mei, si no nd’hapu fatu mancu candu mi seu coiada?”
“Propriu po i cussu heus aprontau sa festa. Ca no ndas fatu candu fiasta in sa terra e no ti ses mai lamentada. Bai ca c’est Antoni su sposu tuu cun mama tua e babu tuu: seis tutus in prima fila!”
“E chini dd’hiat a creiri totu custu! Una festa aposta po mei... Hiat’essi’ cosa de biri sa festa candu est mortu s’Arretori Angioni; a issu sì chi ddiant postu is bestiris de missa po ddu interrai. Arraza de interru! Mi parit chi ci fiant assumancus cincu o ses predis. Interru de prima classi dd’hiant fatu!”
“E ita has nau? S’Arretori Angioni?”
“Sissi.”
“Angioni,... Angioni,... e ita si naraiat a nomini.”
“Su nomini est cussu; s’Arretori Angioni, no teniat aturu nomini, issu.”
“Beh, innoi no c’est nesciunu Arretori chi si narit Angioni; adessi’ stetiu mandau a calincunu ateru logu. Castiaus in su Purgadoriu... No, no est nemancus innoi. Inzandus est in s’Inferru. No si podit falliri!”
“Gesù Cristu miu! No mi nerit una cosa aici, po caridadi.”
“Aspeta. Bollu castiai is registrus... Ab...Ac...Al...An...Angioni F., e ita fiat de Biddascarescia?”
“Sissi propriu de cussa bidda.”
“Infatis no si podit sbagliai, castia, ci nd’est unu solu po fortuna e bolis isciri aundi est stetiu mandau? A s’Inferru e po cantu durat tempus.”
“Scedau... A s’Inferru.... Unu omini aici santu...E ita podiat’hairi fatu de mali po dd’essi’ mandau a s’Inferru?”
“Angiulina, custas sunti cosas segretas chi Deus no ddas narat mancu a mei, ma atura segura ca si est ingunis bolit nai chi cussa est sa paga chi meritat e imoi bai a sa festa.”
“Festa puru hap’a fai, cun custas dentis totu guastas; e ita si ci sunti marigosus tostaus, comenti costumat a capitai.”
“Bai, bai, filla mia ca innoi est comenzandu a si formai una fila de genti chi bolit intrai e deu depu fai su doveri miu. Seus a biri un’atera borta.. Passa, toca, intra”.
Comenti Angiulina hat fatu unu passu aintru, ecus Antoni, su sposu suu, prus bellu de candu fiant sposus a sa scusi; pariat unu sennoricheddu. Pantalonis nous de furesi beni prenciaus, nemancu unu zapulu; crapitas allustradas luxentis che isprigu; camisa totu brodada a manu pariat fata de is mongias de clausura de Casteddu.
“Antoni,... Antoni,... innoi,... no mi bis, seu Angiulina, cantu tempus fia aspetandu custu momentu. Ses torrau giovanu, prus bellu de prima, eleganti coment’e unu sennori, a botinus e bestimenta noa e beni prenciada e custa cravata e chini ti dd’hat donada chi tui no nd’has tentu mai?”
“Cantu tempus est passau, Angiulina, ma grazias a Deus ses cun nosus; 
naramì: e is pipius coment’istant?”
“Totus beni. Totus sistemaus, Antoni miu, grazias puru a is pregadorias tuas 
“Beni, Angiulina, beni a saludai a mama e a babu. Issus hanti pregau meda prus de mei po tui e po is pipius nostus”.
“Angiulina, filla mia stimada, cantu ses bella. Sa bestimenta prus bella oi,est sa tua. Beni a sa festa, prenda de oru. De siguru has a seziri a peis de sa Madonna”.
“A peis de sa Madonna  ? E ita bolia a dda biri assumancu una borta a sa Madonna”.
“Dda bis acanta de su Sennori, cussa femina anziana a pilus biancus? Cuss’ est sa Mama de Deus, Nostra Sennora.”
Eh! ma no dd’assimbillat nudda a Nostra Sennora de su Cramu de sa cresia nosta, deu dda femu prus giovana e prus bella, si bidi’ chi a sa nosta dd’hant tirau fotografia candu fiat meda prus giovana”.
”Angiulina filla cara, Issa est bella aintru, in s’anima sua, e comente a Issa no c’est atera creadura ne in celu ne in terra, ne po bellesa, ne po bonesa. Is ogus tuus sunt’ancora apannaus de is cosas de su mundu e po cussu no podis scerai beni is cosas.”
“Angiulina, beni acanta mia”, dd’hat’acinnau cun sa manu sa Madonna.
 Ma comenti Angiulina hat fatu po si moviri, hat inburchinau e si nd’est scidada e a cumprendiu ca fiat stetiu solu unu sonniu e ca si fiat fatu tardu po andai a su sartu. Ma fiat cuntenta su propriu po sa bella noti ch’hait passau cun is mortus suus e cun Santu Perdu e sa Madonna in su Paradisu.